El SOC obre anualment una convocatòria de subvencions en el marc del Programa de formació d'oferta en àrees prioritàries (FOAP) per dur a terme accions formatives adreçades a persones treballadores, preferentment en situació d'atur i demandants d'ocupació.
Una de les característiques distintives d'aquesta convocatòria és que l'oferta formativa es territorialitza.
En aquesta convocatòria la unitat territorial garanteix una oferta formativa diversificada amb el pressupost disponible a la comarca.
Així doncs, es poden sol·licitar subvencions per dur a terme les accions formatives en les especialitats que hagin estat prioritzades a cada comarca.
Per a l'elaboració de l'oferta formativa que es programa en aquesta convocatòria, s'han tingut en compte les dades sobre mercat de treball elaborades per l'Observatori del Treball i Model Productiu, com també la informació facilitada per diferents unitats del Servei Públic d'Ocupació de Catalunya: els Serveis Territorials, els Centres d'Innovació i Formació Ocupacional (CIFO), l'Àrea de Suport Tècnic a les Polítiques Actives i la Secretaria Tècnica, i amb la col·laboració dels agents representats en el Consell de Direcció del SOC.
Taula on es poden consultar les especialitats i la puntuació que determina la seva priorització per a les diferents comarques per a la convocatòria de l'any 2017 del programa FOAP.
Poden ser entitats beneficiàries de la convocatòria les previstes a la base 2 de l'annex 1 de l'Ordre TSF/288/2016, de 24 d'octubre, que en la data de publicació de la convocatòria estiguin d'alta en el Registre de centres i entitats de formació professional per a l'ocupació, en l'especialitat o especialitats que sol·liciten, o bé que hi estiguin en procés de verificació de la sol·licitud d'acreditació.
Concretament, en aquesta convocatòria les sol·licituds d'especialitats que es trobin pendents d'alta en la data de la seva publicació, només podran passar al procés de concurrència si es tracta d'especialitats prioritzades amb 30 punts en la comarca on es presenten, i si no hi ha cap altra sol·licitud de la mateixa especialitat que ja estigui donada d'alta al Registre i tingui 75 punts o més.
En aquest apartat podeu consultar l'Informe sobre la cobertura de formació professional per a l'ocupació, que identifica les especialitats formatives que han estat prioritzades en matèria de formació professional per l'ocupació i que no tenen una adequada cobertura.
El document conté el mapa actual de centres acreditats i inscrits en el registre d'entitats col·laboradores del SOC en matèria de formació professional per l'ocupació i alhora es relaciona amb aquelles àrees formatives que s'han considerat prioritàries en la programació de formació professional per desocupats d'enguany.
S'ha elaborat un document per cadascuna de les comarques de Catalunya.
La detecció de necessitats formatives s'ha realitzat consultant diversos estudis de tendències del mercat laboral, afiliacions a la Seguretat Social, analitzant les dades de l'observatori del mercat de treball i contrastant aquesta informació amb els agents econòmics i socials, les associacions de municipis i els serveis territorials i oficines de treball del SOC així com els CIFO.
La informació que us proporcionem s'ha d'analitzar tenint en compte que és una informació canviant i que a mida que els diferents territoris disposin de la seva estratègia territorial i que s'avanci en el model de concertació territorial de ben segur que aportaran noves dades a tenir en compte en la diagnosi de necessitats formatives.